Die Burger en Volksblad sê: Unisa-uitspraak nie noodwendig 'n waterskeiding | Netwerk24
Die Burger en Volksblad sê: Unisa-uitspraak nie noodwendig 'n waterskeiding
Vir Afrikaans wat in Suid-Afrika ondanks grondwetlike waarborge ook op akademiese vlak uitgerangeer word, bring die konstitusionele hof se uitspraak oor Unisa se taalbeleid 'n verposing. Of dit inderdaad dié waterskeiding vir die behoud daarvan as breë onderrigtaal op die duur gaan wees in die land waar grondwetlike regte in 'n balanseertoer teen transformasie opgeweeg word, is glad geen uitgemaakte saak nie.
Ook tersiêre instansies het geleer hoe om rasgronde en die gaping tussen grondwetlike beginsel en praktiese uitvoering te benut as 'n oorweging in hul guns om Afrikaans in hul onderrigmandaat te vermy. In die geval van Unisa wat Afrikaans sedert 2016 as onderrigtaal uitsluit, staan die eenparige beslissing van die konstitusionele hof dat dit ongrondwetlik is, wel klinkklaar en vas.
Met die uitspraak in die guns van AfriForum, wat aangevoer het Unisa se uitsluiting van Afrikaans is ongrondwetlik, het die konstitusionele hof die vroeëre bevinding van die appèlhof met koste bekragtig. Unisa het die taaltoets dus twee keer gedop.